Spāre (Amatas pagasts)
Šis raksts ir par apdzīvotu vietu Amatas pagastā. Par citām jēdziena Spāre nozīmēm skatīt nozīmju atdalīšanas lapu. Spāre, agrāk Spāres muiža, ir ciems Cēsu novada Amatas pagastā. Atrodas pagasta ziemeļrietumu daļā 8 km no pagasta centra Ģikšiem, 15 km no novada centra Cēsīm un 78 km no Rīgas. Apdzīvotā vieta atrodas pie autoceļu V315 un V317 krustojumā, Pērļupes krastā. Apdzīvotā vieta veidojusies ap kādreizējo Spāres muižu, kurā tagad iekārtota Spāres speciālā internātpamatskola. Blakus skolai iekārtots 2014. gadā atjaunotais Rakstnieku parks — stādījumi, ko 1930. gadā izveidojuši trīspadsmit ievērojami Latvijas literārie darbinieki.